DEĊIŻJONI TAL-KUMMISSJONI
ta' l-20 ta' Frar 2007
li temenda d-Deċiżjoni 2003/71/KE sabiex testendi l-perjodu ta' l-applikazzjoni tagħha u sabiex tirrevoka d-Deċiżjoni 2003/70/KE
(notifikat bid-dokument numru C(2007) 492)
(Test b'rilevanza għaż-ŻEE)
(2007/130/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
L-okkorrenza ta' anemija infettuża tas-salmonide (ISA) fil-Gżejjer Faroe wasslet għall-addozzjoni tad-Deċiżjoni tal-Kummissjoni 2003/71/KE tad-29 ta' Jannar 2003 dwar xi miżuri protettivi rigward anemija infettuża tas-salmonidi fil-Gżejjer Faroe (3). Dik id-Deċiżjoni għandha tapplika sal-31 ta' Jannar 2007.
(2)
Id-Deċiżjoni Nru 2/2005 tal-Kumitat Konġunt tal-KE u l-Gżejjer Faeroe tat-8 ta' Diċembru 2005 li temenda d-Deċiżjoni Nru 1/2001 li tistipula d-dispożizzjonijiet sabiex timplimenta l-Protokoll dwar kwistjonijiet veterinarji li jissuplimenta l-Ftehim bejn il-Komunità Ewropea fuq naħa waħda u l-Gvern tad-Danimarka u l-Gvern Reġjonali tal-Gżejjer Faeroe fuq in-naħa l-oħra (4), tapprova pjan ta' kontinġenza sottomess mill-Gżejjer Faeroe għal ċerti mard tal-ħut, li jinkludi ħut infettat bl-anemija infettuża tas-salmonide, b'konformità ma' l-Artikolu 15 tad-Direttiva tal-Kunsill 93/53/KEE ta' l-24 ta' Ġunju 1993 li tindroduċi miżuri Komunutarji minimi għall-kontroll ta' ċertu mard tal-ħut (5) (“il-pjan ta' kontinġenza”).
(3)
Il-pjan ta' kontinġenza jinkludi skema ta' rtirar skond l-Artikolu 6 tad-Direttiva 93/53/KEE u proċedura ta' tilqim. It-tilqim għadu jintuża bħala strateġija ta' kontroll. Biex jiġi evitat it-tixrid tal-marda f'żoni mhux infettati, il-miżuri ta' protezzjoni provduti fid-Deċiżjoni 2003/71/KE għandhom jibqgħu applikabbli sakemm jibqa jiġi applikat it-tilqim.
(4)
Id-Direttiva tal-Kunsill 2006/88/KE ta' l-24 ta' Ottubru 2006 dwar ir-rekwiżiti tas-saħħa ta' l-annimali għall-annimali ta' l-akkwakultura u l-prodotti tagħhom, u dwar il-prevenzjoni u l-kontroll ta' ċertu mard f'annimali akkwatiċi (6) jipprovdi li l-miżuri ta' traspożizzjoni adottati mill-Istati Membri skond dik id-Direttiva għandhom japplikaw mill-1 ta' Awissu 2008. Id-Deċiżjoni 2003/71/KE għandha tkun riveduta qabel dik id-data kif xieraq.
(5)
Għalhekk id-Deċiżjoni 2003/71/KE għandha tiġi emendata sabiex jiġi estiż il-perjodu ta' l-applikazzjoni tagħha mill-31 ta' Jannar 2007 sal-31 ta' Lulju 2008.
(6)
L-okkorrenza ta' l-enemija infettuża tas-salmonidi (ISA) fin-Norveġja wasslet għall-adozzjoni tad-Deċiżjoni tal-Kummissjoni 2003/70/KE tad-29 ta' Jannar 2003 dwar xi miżuri protettivi fir-rigward ta' l-enemija infettuża tas-salmonidi fin-Norveġja (7). Id-Deċiżjoni applikat sa l-1 ta' Frar 2004. Għal raġunijiet ta' ċarezza, dik id-Deċiżjoni għandha tkun espressament revokata.
(7)
Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 6 tad-Deċiżjoni 2003/71/KE “31 ta' Jannar 2007” għandha tinbidel b' “31 ta' Lulju 2008”.
Artikolu 2
Id-Deċiżjoni 2003/70/KE hija revokata.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 20 ta' Frar 2007.